4. ΝΟΜΟΣ υπ’ αριθ. 109 της 12/13 Αυγ. 1975 (ΦΕΚ Α΄ 169) Περί ρυθμίσεως θεμάτων τινών αναγομένων εις την Σχολήν Εθνικής Αμύνης. Άρθρ.1.-1.Κατ’ εξαίρεσιν των σχετικών διατάξεων του Ν.Δ. 91/1973 «περί Σχολής Εθνικής Αμύνης» ορίζονται δια το χρονικόν διάστημα από Ιουλ. 1975 έως και Ιουλ. 1977 εις την Σχολήν Εθνικής Αμύνης 4 Εκπαιδευτικαί Σειραί, αποκαλούμεναι 26η, 27η, 28η και 29η. 2.Εις την 26ην Εκπαιδευτικήν Σειράν θα εκπαιδευθούν, εφ’ όσον το επιθυμούν και ανεξαρτήτως ηλικίας, άπαντες οι κατά την έναρξιν ισχύος της κατά την παρούσαν παράγραφον Υπουργικής αποφάσεως, Ανώτατοι Αξιωματικοί βαθμών Υποστρατήγου και Ταξιάρχου του Στρατού Ξηράς και των αντιστοίχων βαθμών του Ναυτικού και της Αεροπορίας, απόφοιτοι της Σχολής Πολέμου του κλάδου των. Η διάρκεια της εκπαιδεύσεως ορίζεται εις 7 μήνας και οι εκπαιδευόμενοι, δεν θα ανήκουν εις την δύναμιν της Σχολής Εθνικής Αμύνης. Δι’ αποφάσεως του Υπουργού Εθνικής Αμύνης εκδιδομένης προτάσει του Αρχηγού των Ενόπλων Δυνάμεων εντός δεκαπενθημέρου από της ισχύος του παρόντος και δημοσιευομένης δια της Εφημερίδος της Κυβερνήσεως, καθορίζονται τα του χρόνου ενάρξεως και πέρατος της Εκπαιδευτικής ταύτης Σειράς, τα του τρόπου της ειδικής εκπαιδεύσεως τούτων, ως και πάσα αναγκαία λεπτομέρεια. 3.Εις τας 27ην, 28ην και 29ην Εκπαιδευτικάς Σειράς θα φοιτήσουν Ανώτεροι Αξιωματικοί, βαθμών Συνταγματάρχου και Αντισυνταγματάρχου Στρατού Ξηράς και των αντιστοίχων βαθμών του Ναυτικού και της Αεροπορίας, ευδοκίμως ή τουλάχιστον με βαθμόν «καλώς» αποφοιτήσαντες της Σχολής Πολέμου του Κλάδου των ή μη απόφοιτοι ταύτης Αξιωματικοί Σωμάτων, δι’ ους δεν προβλέπεται φοίτησις εις Σχολήν Πολέμου, εφ’ όσον επιλεγούν έστω και εάν κατά την έναρξιν φοιτήσεώς των κατέχουν βαθμόν Ανωτάτου Αξιωματικού ως και Αξιωματικοί της Χωροφυλακής, Αστυνομίας Πόλεων και του Λιμενικού Σώματος, αντιστοίχου προς Συνταγματάρχην ή Αντισυνταγματάρχην βαθμού και Υπάλληλοι Α΄ κατηγορίας 4ου βαθμού και άνω των Υπουργείων ως και υπάλληλοι των καθ’ οιονδήποτε τρόπον σχετιζομένων με την Πολιτικήν Άμυναν της Χώρας Οργανισμών και Επιχειρήσεων Δημοσίου και Ιδιωτικού Δικαίου. Η διάρκεια φοιτήσεως εκάστης Εκπαιδευτικής Σειράς ορίζεται εις 7 μήνας, οι δε προς φοίτησιν αξιωματικοί και υπάλληλοι θα επιλεγούν ανεξαρτήτως ηλικίας και θα ανήκουν εις την δύναμιν της Σχολής κατά το διάστημα της φοιτήσεώς των. 4.Τα της επιλογής των Συνταγματαρχών, Αντισυνταγματαρχών και Υπαλλήλων, του καθορισμού του αριθμού των Σπουδαστών, του χρόνου ενάρξεως και πέρατος εκάστης Εκπαιδευτικής Σειράς, ως και πάσα αναγκαία λεπτομέρεια δια την εφαρμογήν της προηγουμένης παραγράφου, καθορισθήσονται δι’ αποφάσεως του Υπουργού Εθνικής Αμύνης, εκδοθησομένης τη προτάσει του Αρχηγού Ενόπλων Δυνάμεων, εντός 15νθημέρου από της ισχύος του παρόντος και δημοσιευομένης εις την Εφημερίδα της Κυβερνήσεως. Άρθρ.2.-Η ισχύς του παρόντος άρχεται από της δημοσιεύσεώς του εις την Εφημερίδα της Κυβερνήσεως. 